જામનગર શહેરમાં સ્વચ્છતા પાછળ કરોડો રૂપિયાનું આંધણ કર્યા બાદ તાજેતરમાં સ્વચ્છતાના સર્વેમાં ૩પમા સ્થાનેથી ૧ર૭ મા સ્થાને ફેંકાયુ છે ત્યારે સ્વચ્છતાની સ્થિતિ સુધારવામાં નહિં આવે તો વિપક્ષ દ્વારા આંદોલનની ચીમકી ઉચ્ચારવામાં આવી છે. જામ્યુકોનાં પૂર્વ વિપક્ષી નેતા અસલમ ખિલજીએ મ્યુનિ.કમિશ્નરને પત્ર પાઠવી જણાવ્યું છે કે અગાઉ ભારત સરકાર દ્વારા કરાયેલા સ્વચ્છતા સર્વેમાં જામનગરનો ૩પમો ક્રમ આવ્યો હતો અને તાજેતરમાં બહાર પાડવામાં આવેલા સર્વેમાં છેક ૧ર૭મા ક્રમે ધકેલાઇ ગયું છે. દેશભરમાં ૧૦૦ સ્વચ્છ શહેરોની યાદી બહાર પાડવામાં આવી છે તેમાં જામનગરનો કયાંય સમાવેશ નથી. જામનગરને ડાયરેકટ નિરીક્ષણમાં ૧ર૦૦ માંથી ૯પર.રર ગુણ અને સર્વિસ લેવલમાં ૧૪૦૦ માંથી પ૩૬ ગુણ મળ્યા છે. એટલું જ નહિં સિટીઝન ફીડબેકમાં અપાતા ૧૪૦૦ માંથી ૯૭૧ માર્કસ મળ્યા હોવાનું જાણવા મળે છે. ર૦૧૭ ની સાલમાં કરાયેલા સર્વેક્ષણમાં જામનગર શહેર ભારતના ૪૮પ શહેરોમાં ૩પ મા ક્રમે આવ્યું હતું. રાજયકક્ષાએ ૩૦ શહેરોમાંથી જામનગરને ૧૦ મું સ્થાન પ્રાપ્ત કર્યું હતું. છેલ્લા બે વર્ષથી ડોર ટુ ડોર ગાર્બેજ કલેકશન નબળું પૂરવાર થયુ છે. ગટરના ગંદા પાણી રાજમાર્ગો ઉપર વહે છે. ડીડીટીનો છંટકાવ કયારેય કરવામાં આવતો નથી. નદી, નાલા, કેનાલોની સફાઇ થતી નથી. આ ઉપરાંત સ્પ્રે કે ઓઇલનો છંટકાવ કરવામાં આવતો નથી. આવી સ્થિતિ નિવારવામાં નહિં આવે તો આગામી દિવસોમાં આંદોલન કરવાની ફરજ પડશે તેવી ચીમકી ઉચ્ચારવામાં આવી છે.